VEGA præsenterer

**Rockriff, powerpop-omkvæd og unikke vokalharmonier fra The Rumour Said Fire**

*Endelig er The Rumour Said Fire tilbage med deres smukke, komplekse kompositioner og den 21. oktober, fylder kvartetten Lille VEGA med vokalharmonier og melodiøs guitarpop.*

Den københavnske kvartet bragede ind på den danske musikscene tilbage i 2009 med ny-klassikeren ”The Balcony”. Med Folkpop-perlen slog The Rumour Said Fire massivt igennem og høstede et utal af priser for deres debutep *The Life and Death of a Male Body,* bl.a. P3 Guld prisen i kategorien ”Talentet”.

I 2010 udgav bandet debutalbummet *The Arrogant,* som igen fik anmelderne op af stolene. Der blev trukket paralleller mellem den legendariske folkduo Simon & Garfunkel og de nye danske indie-darlings.

Med den karismatiske forsanger Jesper Lidang i front, som med sin intense, insisterende vokal og eminente sangskrivning har The Rumours Said Fire skabt et unikt, musikalsk univers sammen. De fire talentfulde musikere mestrer den komplekse alternative rock, og især vokalharmoniernes underfundighed og voluminøse tilstedeværelse er det, som gør bandet til noget ganske særligt.

Det er over fire år siden, at bandet udgav et album i form af det atmosfæriske, melankolske album *Dead Ends*, men den 28. april smed The Rumour Said Fire *Crush* på gaden og slap i den forbindelse førstesinglen, den guitar-riff tunge ”Televsion Personalities”. Soundvenue skriver om *Crush*:

*”Crush er et popprisme, hvor lys, farver og melodier knuses og splittes i et koloreret spil, som aldrig går i clinch med lyttervenligheden; til det er sangene simpelthen for harmoniske og veludførte”.*

Bandet har altid gået deres egne veje og har igennem karrieren konstant udforsket deres musikalitet. Med de tre albums favner The Rumour Said Fire både den drømmende folk og den 80´er inficerede up-tempo pop/rock. Kvartetten sender dermed lytteren på en jordomrejse af vellyd, når de spiller deres veludførte popsange.

**Fakta om koncerten
​**The Rumour Said Fire (DK)
Lørdag den 21. oktober kl. 21
Lille VEGA, Enghavevej 40, 1674 København V
Billetpris 180 kr. + gebyr
Billetsalget starter i dag via VEGA.dk og Ticketmaster.